Geskiedenis - Pre-Primêre Meisieskool Oranje - Bloemfontein
Vir die stigting van die skool het Steyn en die kuratore finansiële steun ontvang van die NG Kerk asook uit die buiteland. Bekende Boere-leiers het in Europa geld ingesamel vir die skool. In 'n brief aan koningin Wilhelmina skryf Steyn dat Nederland die grootste finansiële bydrae gelewer het vir die totstandkoming van die skool. By die formele opening van die skool, 2 Augustus 1907, het Steyn, as voorsitter van die kuratorium, in sy openingsrede die redes vir die stigting van die skool duidelik uiteengesit. 'n Verslag hieroor kan in De Vriend des Volks van 9 Augustus 1907 gelees word. "Gee die vrou godsdiens, eerbied en geloof in die goeie, die edele en die heilige, en sy staan so vas soos 'n rots. Sy sal, as die geleentheid hom voordoen, 'n heldin word," het hy gesê.
Le Roux, eerste skoolhoof, het haar reeds tydens Oranje se 39ste verjaardag in 1946 só bygevoeg: "Die stryd van die Boerevolk herinner aan die stryd van die Huis van Oranje teen die Spaanse oorheersing. Holland se herbergsaamheid teenoor Republikeinse staatsmanne, Kruger, Steyn en ander is daarmee erken.
Ook word erken Holland se bydrae tot die behoud van die Afrikanervolk in die vorm van geld, wat bymekaar gemaak en aan die kerk oorgedra is." Deur bemiddeling van Steyn is 'n groot gedeelte daarvan aan Oranje geskenk.
En met die leuse "Vooruit" waarvan die drie eendjies die simboliese betekenis dra, het Oranje die afgelope jare steeds voortbeweeg, getrou aan die hoë ideale wat sy ontsterflike stigter beoog het, diep gewortel in sy onwrikbare geloofsvertroue in die dogters van ons volk.